ગૌણ વન પેદાશોની રકમ પંચાયતોમાં જમા કરવામાં આવી છે એ વાતમાં અર્ધસત્ય છે. તા. 01-04-2017ના રોજ ગુજરાત રાજ્ય વન વિકાસ નિગમ લિ. દ્વારા માહિતી અધિકારની એક અરજીના જવાબમાં એમ કહેવામાં આવ્યું છે કે 2011-12થી 2013-14 દરમ્યાન ગ્રામ પંચાયતોને ચૂકવવાપાત્ર રૂ. 10 કરોડ જેટલી છે. પણ એ રકમ ગ્રામ પંચાયતોને ચૂકવવામાં આવી છે એવું નથી કહેવામાં આવ્યું. વળી, એનો અર્થ એવો પણ થાય છે કે નિગમ એ રકમ ગ્રામ પંચાયતોને દર વર્ષે ચૂકવતી નથી અને 2011-12ની રકમ પણ 2017ના માર્ચ મહિના સુધી ગ્રામ પંચાયતોને ચૂકવવામાં આવી નથી તે આ જવાબથી સ્પષ્ટ થાય છે. તો પછી આ હકીકતને આધારે સરકારે આદિવાસી વિસ્તારોની ગ્રામ પંચાયતોને આર્થિક રીતે સદ્ધર બનાવી એમ કેવી રીતે કહેવાય અને પેસા કાનૂનનો અમલ કર્યો એમ પણ કેવી રીતે કહેવાય?